奉和御製真游殿上梁
作者：寇準
朝代：宋

paragraphs: 敦崇妙本膺丕貺，濬發鴻源示永年。
吉語密傳當乙夜，粹儀祗覿擁祥煙。
皇心翼翼精齋至，祖德綿綿道誨宣。
誕集純禧彰錫羨，交修茂典表欽先。
爰稽大壯新瓊宇，仰法殊庭設綺筵。
山積瓌材咸備矣，神扶華棟見巍然。
元龜獻兆良辰協，哲匠施勤庶藝全。
四柱如翬循寶勢，觚稜削玉燦珠躔。
黼帷夙設宸居麗，翠葆躬臨聖志虔。
昭答明靈陳盛會，睿詞敷暢煥雲牋。